**ŠTÁT NA ŠNÚRKE Z MIGAĽOVÝCH GATÍ.**

**Bonmot Vladimíra Mináča, že Dzurindova vláda visí na šnúrke z Durayových gatí, vošiel do histórie slovenskej politiky.**

Slovenská štátna moc -vláda a parlament- sa dostala do absurdnej situácie, keď sa stali hračkou v rukách nezodpovedných a naivných ľudí. V podstate sa jedná o pánov Migaľa, Šalitroša a Ferenčáka. Ich počínanie môže doviesť Slovensko k predčasným voľbám.

Ak vláda a tajné služby hovorili o príprave „Majdanu“ v podmienkach Slovenskej republiky v podobe demonštrácií a pouličných nepokojov, spomínaní páni sú súčasťou plánu B: Sofistikovaného parlamentného prevratu v Slovensku. Ich správanie nemá žiadny iný zmysluplný cieľ, iba priviesť Slovensko k predčasným voľbám. Oni vlastne nikdy svoj politický postoj alebo program jasne neformulovali. Oni nikdy nespravili vlastnú tlačovú konferenciu, až v nedeľu TV Markíza zavolala do svojej diskusnej relácie „ Na telo“ pána Migaľa. Už jeho prvé ucelené verejné vystúpenie ukázalo jeho prostoduchosť. Z jeho nedeľného vystúpenia vyplynulo, že on síce nevie, čo chce, ale nedá pokoj, kým to nedostane. Táto trojica plní úlohu, na ktorú bola vyselektovaná zahraničným režisérom, ale ktorú oni sami v celom rozsahu zrejme ani nechápu.

Bohužiaľ aj vláde a vládnej koalícií unikajú veľmi podstatné súvislosti. Opakovane vyhlasujú dve dogmy: „Aj keby boli predčasné voľby, aj tak vyhrá Smer“ a druhá: „Táto vláda nemá alternatívu.“ Tieto dogmy vedú vládnu koalíciu k falošnému sebauspokojovaniu a podceňovaniu situácie. Neuvedomujú si, že opozícia v uliciach a Migaľovci sú dve stránky tej istej mince. Páni, vždy je alternatíva! Víťazstvo vo voľbách nemusí znamenať aj vládnu moc. Mikuláš Dzurinda nikdy voľby nevyhral a bol 2x premiérom! Pozrime sa však na súčasnú Európu a krivenie demokracie v nej: Víťazovi volieb v Holandsku nebolo dovolené zostaviť vládu! Víťazovi volieb v Rakúsku nebolo dovolené zostaviť vládu! Vidíme, čo sa deje s prezidentskými voľbami v Rumunsku! Tam nepohodlný kandidát nesmie ani kandidovať! V Srbsku prebieha Majdan na plné obrátky! Všetky tieto udalosti majú jediný priesečník: Nedopustiť k moci nesprávnych aj za cenu ničenia demokracie, moc je dôležitejšia, ako demokracia!

Zohľadniac všetky súvislosti mi vychádza jediný záver: **Ak by aj Fico so Smerom vyhral predčasné voľby, nedovolia mu zostaviť vládu!** Americká politika má veľa nepísaných, ale fungujúcich zásad a aj jednu cynickú o poslušných politických partneroch: „Je to síce sukin syn, ale je to náš sukin syn!“ V originále „son of a bitch“ si môžete preložiť aj vulgárnejšie. Čiže, ak je to náš človek, na charaktere nezáleží, všetko mu je odpustené. Práve pre platnosť tejto doktríny vyhovovali „demokratickému svetu“ vlády a politici z prechádzajúceho volebného obdobia. Ak Fico a vládna koalícia dopustí predčasné voľby, budúcim premiérom bude síce son of a bitch, ale bude to ich son of a bitch. Nebude to Fico. Globálny prediktor neinvestuje peniaze, ľudí a námahu preto, aby sa Fico znovu vrátil, hoci to už dvakrát neuveriteľne dokázal: Vo voľbách 2024 a po atentáte! Ak Fico dopustí predčasné voľby, k moci sa už nevráti. Na elimináciu Visolajského vláda použila taktiku: Dajme im čo chcú a zapcháme im ústa. Táto taktika na Migaľa nemusí fungovať, pretože globálny prediktor s tým určite kalkuluje. Šnúrku z Migaľových gatí by vládna koalícia mala prestrihnúť sofistikovanejším spôsobom použijúc iné nástroje štátnej moci.

Dr. Štefan Paulov.